אהלן חברימוס! כבר מעל לחודש לא התפרסם כאן פוסט "החבילה הגיעה", כך שהגיע הזמן לתקן את המעוות. איזה מזל שבדיוק יש לי חבילת הזמנה מ-iHerb שממתינה לתורה להתפרסם בבלוג!
שני סמקים חדשים לאוסף, האחד של elf, השני של Emani - שניהם מותגים שראיתן כאן בעבר בהקשר של מוצרים אחרים. כשזה נוגע למוצרים של elf אני די פסימית כיוון שעד עכשיו היה לי ניסיון רע איתם, מלבד שפתון אדום אחד. על הסמקים מהסדרה הזו שלהם אמילי הוולוגרית ממליצה בחום רב, כך שהחלטתי לתת צ'אנס ולנסות. אם גם זה לא מתאים, זה כנראה יהיה הדבר האחרון שאני מזמינה מהמותג. צללית היברידית קצת משונה של Emani גם היא לא הלהיבה אותי, וגם במקרה הזה אני נותנת צ'אנס למוצר נוסף של המותג כדי לא לשפוט על סמך ניסיון עם מוצר אחד בלבד. יהיה נחמד? אולי נזמין עוד.
הגענו אל המוצר היחיד שכנראה אני "צריכה" מתוך ההזמנה. מסיכת השיער שלי של שווארצקופף עומדת להסתיים, כך שאני צריכה חידוש מלאי. לובה המליצה על מסיכת שיער של אבוקדו ושמן זית - ומה שלובה ממליצה אני קונה. אז הגיעה אלי מסיכה Olive&Avocado של Earth Science, עטופה היטב בשקית ניילון, ועכשיו רק נותר לקוות שהמסיכה (ולובה) לא תאכזב.
הגענו לכוכב ההזמנה! מאז שהחבילה נפתחה וצולמה, התה הזה של Twinings (מותג התה האהוב עליי) נכנס למטבח וזכה לכזו התנפלות שכמוה לא ראו תיונים בביתנו מזה הרבה זמן. את התה קניתי דווקא בעקבות דיס-המלצה של מרינה, שכתבה שהתה לא טעים לה ושהוא מיועד לשתיה עם חלב (שילוב שהיא לא עושה). כיוון שאין בעולם מישהו ששותה יותר תה עם חלב ממני, ידעתי שאני חייבת לנסות אותו. מה רבה הייתה ההפתעה לגלות שעם חלב וחצי כפית סוכר יש לזה כמעט בדיוק את הטעם של צ'אי תה לאטה המפורסם מסטארבקס, אליו אני מתמכרת כל פעם מחדש בשניה שאני מגיעה למדינת סטארבקס בחו"ל. גם שאר יושבי הבית מאד אהבו את התה והחבילה חוסלה תוך כלום זמן. מאז התה כבר הוזמן שוב, ובעגלת הקניות שלי כרגע יש הזמנה של שתי חבילות. ההתמכרות בשיאה!
קליק לעמוד המוצרים החינמיים עד כאן רשימת הקניות שלי להפעם - כולם מוצרים חדשים לי לגמרי שאני נרגשת לנסות ולהתנסות איתם. הכי כיף לגלות דברים חדשים ומוצלחים!